七夕
作者：周紫芝
朝代：宋

paragraphs: 七夕相逢說牛女，晉魏以來傳樂府。
金冠玉帔照靈河，不見此身聞此語。
何如當日兩神仙，空中一别五千年。
五龍駕車各異色，萬里乘雲來九天。
麻姑女子十八九，青絲作髻爪爲手。
擗麟薦酒進行厨，撒米成沙只回肘。
爲言東海將揚塵，蓬萊水淺無升斗。
蔡經得道心尚凡，背痒自速方平鞭。
上界真仙足官府，牛女之說真茫然。
綵樓對月誰家倩，更就天孫乞針線。
何不苦學麻姑仙，養取紅顔如玉爛。